*Vedtatt 11. mai 2021*

**Vedtekter for Jar Vels fond**

Styret i Jar Vel solgte i 2002 en tomt i Kringsjåveien og i 2006 en tomt i Trudvangveien. Samlet ga dette en salgsgevinst på ca. 2,8 mill. kroner. Dette utgjør grunnkapitalen i fondet. Fondet er etablert som en stiftelse i henhold til lov om stiftelser - LOV 2001-06-15 nr. 59 (stiftelsesloven).

**Formålet med fondet**

Fondet skal gi økonomisk støtte til organisasjoner, foreninger og/eller enkeltpersoner som bidrar til trivsel og positiv utvikling på Jar, i hovedsak innenfor Jar Vels geografiske område. Fondsmidlene skal fortrinnsvis brukes til å støtte konkrete tiltak. Støtte til løpende drift skal bare unntaksvis kunne gis.

**Fondsstyret**

Fondet ledes av et styre, bestående av tre medlemmer ("Fondsstyret"), som må ha fast bopel innen vellets område. Jar Vels årsmøte velger styre etter innstilling fra styret i Jar Vel. Funksjonstiden er normalt 3 år, med mulighet for gjenvalg for ytterligere en 3-årsperiode. Hvis ett eller flere medlem(mer) flytter ut av området i funksjonstiden eller av andre grunner ikke kan ivareta sitt styreverv i fondet, skal styret i Jar Vel oppnevne et nytt medlem/nye medlemmer med funksjonstid frem til påfølgende årsmøte. Dersom fondet blir helt uten styre, oppnevner Stiftelsestilsynet styre i henhold til stiftelsesloven § 29.

Fondet forpliktes av lederen og en av de øvrige styremedlemmene. Lederen kan disponere fondets bankkonto alene. Eventuell godtgjørelse til styremedlemmene foreslås av styret i Jar Vel og vedtas på vellets årsmøte. Driftsutgifter knyttet til fondets drift dekkes av fondets midler.

Årsmøtet i Jar Vel kan fremme forslag til vedtektsendringer overfor styret i fondet. Fondsstyret er ikke forpliktet til å ta hensyn til slike endringsforslag, men skal på fritt og selvstendig grunnlag vurdere om endringsforslaget skal tas til følge eller ikke. Eventuelle vedtektsendringer trer først i kraft når disse er godkjent av Stiftelsestilsynet i henhold til stiftelseslovens § 48.

**Forvaltning av fondet**

Fondsmidlene skal forvaltes med lav risiko. Hoveddelen av fondets midler skal være bankinnskudd. Bindingstiden for bankinnskudd skal ikke være lengre enn at de øvrige statutter for fondet kan oppfylles.

Inntil 1/3 av midlene i fondet kan plasseres i veldiversifiserte aksjefond med lav kostnad.

Fondets midler holdes atskilt fra vellets øvrige midler. Fondet legger frem årsberetning og eget regnskap for Årsmøtet i Jar Vel. Årsberetningen og regnskapet distribueres sammen med vellets årsberetning og med de samme frister som er fastsatt i vellets vedtekter.

**Utdeling av midler fra fondet**

Utdeling av midler fra fondet skal skje årlig etter søknad. Søknadsfrist er normalt i mars måned. Fondsstyret har rett til å tildele midler til én eller flere søkere/formål. Vedtak om støtte i Fondsstyret treffes med simpelt flertall. Årlig utdeling skal være på 60 000 kroner, forutsatt at styret mottar støtteverdig(e) søknad(er). Årsmøtet i Jar Vel kan for det enkelte år gi Fondsstyret fullmakt til å dele ut midler fra fondet utover 60 000 kroner. Beløpet indeksreguleres fra 2021 i tråd med SSBs konsumprisindeks.

Dersom avkastningen av fondets midler (renter av bankinnskudd og fondsavkastning) for et gitt år ikke skulle overstige 60 000 kroner (indeksregulert), tas differansen av øvrige fondsmidler. Fondets driftsutgifter kan dekkes av øvrige fondsmidler ved behov.

Den som mottar støtte fra fondet skal avgi rapport om bruken av midlene innen ett år.

**Avvikling og omdanning**

Fondet avvikles når fondsmidlene har blitt så små at det ikke lenger er hensiktsmessig å videreføre fondet. Eventuelle gjenværende midler i fondet tilfaller Jar Vel og kan anvendes på lik linje med vellets øvrige midler.

Dersom Jar Vel avvikler sin virksomhet eller er ute av praktisk funksjon skal forvaltningen av midlene i fondet utføres av Stiftelsestilsynet i samsvar med formålsbestemmelsene i disse vedtektene.

**Øvrig**

Disse vedtektene suppleres av bestemmelsene i stiftelsesloven så langt disse passer.